Broj: 01-076/24-3910

Podgorica, 28.10.2024. godine

Klub poslanika Demokrate

Poslanik, g-din Boris Bogdanović

**POSLANIČKO PITANJE**

1. Da li smatrate da su postupci brigadnog generala Lazarevića, kao i drugih pojedinaca koji su umiješani u slične aktivnosti, ozbiljno narušili reputaciju Crne Gore pred našim NATO partnerima, i da li se preduzimaju koraci da se to ispravi?

2. Ko sve štiti brigadnog generala Zorana Lazarevića, kojeg je za načelnika Generalštaba suštinski predložio i izabrao bivši predsjednik Milo Đukanović?

Crna Gora, kao članica NATO saveza i evropska zemlja sa visokim standardima demokratije, zaslužuje sektor odbrane oslobođen od kompromitovanih partijskih kadrova, koji ne rade za interese građana i države Crne Gore.

**ODGOVOR**

Uvaženi poslaniče Bogdanoviću,

Obavještavam Vas da je ministar Krapović informisao članove Savjeta da je dokumentaciju u vezi sa pomenutim slučajem predao Vrhovnom državnom tužilaštvu te je, koliko sam u saznanju, postupak predat na rad Osnovnom državnom tužilaštvu u Podgorici.

Cijeneći ove okolnosti, mišljenja sam da bih dodatnim komentarisanjem potencijalno ugrozio postupanje tužilaštva, jer ne bih želio da se na osnovu onoga što izgovorim u kapacitetu predsjednika Vlade stekne utisak potencijalnog pritiska na pravosudne organe.

Svejedno, iskoristio bih priliku da ukažem na okolnost da i mimo činjenice da je Crna Gora članica NATO-a Vojska Crne Gore oduvijek uživa visoko povjerenje građana. Vojska je simbol reda, discipline, patriotizma. Imajući ovo u vidu nedopustivo je i najmanje izlaženje iz okvira procedura jer kao takvo, kako u ostalom i vidimo, može potencijalno uticati na percepciju cijelog sistema.

Dodatno, kako ste i sami kazali, svako neproceduralno ponašanje – bilo namjerno ili nenamjerno, koje se protivi pravilima službe – ima tendeciju da na svojevrstan način negativno utiče i na reputaciju naše zemlje u međunarodnim krugovima.

Stoga, kao država članica NATO-a Crna Gora mora i pored navedenog imati dodatni stepen odgovornosti jer kao takva ne predstavlja samo sebe, već i savez od 32 države članice.

Dakle, van konteksta konkretnog primjera, bez pretenzije da preuzimam nadležnosti drugih organa ukazujem na značaj i ulogu Vojske u širem društvenom kontekstu.

U odnosu na Vaše drugo pitanje, bez obzira što se u medijima moglo pročitati o različitim detaljima sa posljednje sjednice Savjeta, napominjem da je članom 12. Poslovnika o radu Savjeta dozvoljeno da se o sadržaju sjednica govori samo uz saglasnost svih članova Savjeta, a da se po članu 13. Savjet obično oglašava pisanim saopštenjem. Iz pomenutog razloga nijesam u mogućnosti da dodatno komentarišem na ovu konkretnu temu.

Međutim, želio bih da preciziram nekoliko stvari koje iz legalističko-principijelne ravni smatram da su veoma važne.

Ministar Krapović je član 44. Vlade na čijem sam čelu i lično sam zadovoljan onim što su konkretni rezultati rada Ministarstva odbrane tokom njegovog rukovođenja ovim resorom. Kao takav ima moju podršku u svim segmentima rukovođenja radom ove institucije, a u taj domen svakako spada i kadrovska politika definisana Zakonom o VCG, čiji je možda najvažniji dio predlaganje za postavljenje i razrješenje načelnika Generalštaba.

Ovo zakonom definisano pravo su koristili svi njegovi prethodnici na poziciji ministra i prirodno je da ću uvažiti predloge ministra kome sam povjerio tu dužnost. Trenutka kada to povjerenje bude dovedeno u pitanje (ako ikada bude) onda i predlozi koji bi dolazili od ministra ne bi imali utemeljenje i kredibilitet.

Svakako, konačnu riječ po ovom i drugim pitanjima iz domena rukovođenja VCG ima Savjet za odbranu i bezbjednost, čiji sam član, a kao što Vam je poznato, sve odluke Savjet donosi konsenzusom.

Uvaženi poslaniče,

U dijelu odgovora na Vaše drugo pitanje – imam potrebu da istaknem da su ovo teme koje ne smiju biti politizovane i da u tom smislu ne smije postojati ni politička ni kakva druga zaštita ijednog pojedinca u sistemu Vojske. Ako ni zbog čega, a ono zbog činjenice da će institucija Vojske Crne Gore nadživjeti svaku našu politiku i nas pojedinačno, te smo tim prije dužni da dok obnašamo javne funkcije isključivo budemo posvećeni zaštiti njenog ugleda i jačanju povjerenja građana u istu.

Uz puno uvažavanje potrebe javnosti da bude informisana, pozivam vas da svojim odnosom prema ovoj temi ukažemo na potrebu poštovanja procedura i povjerenja u institucionalno rješavanje potencijalnih nepravilnosti.

S poštovanjem,

 **PREDSJEDNIK**

 **mr Milojko Spajić**